Iltalehti kertoi keskiviikkona sisäministeriön aineistoon perustuen, että Suomeen on palannut tähän mennessä noin 20 Syyrian taistelualueelle Suomesta lähtenyttä.

Viranomaisten mukaan 80 henkilöä on matkustanut Suomesta Syyrian taistelualueelle. Noin 20 heistä on palannut Suomeen.

Sisäministeriön raportissa Suomeen palaavat on eritelty kolmeen vaarallisuusluokkaan.

Vaarallisimmat heistä ovat sitoutuneet terroristiseen aatemaailmana ja valmiita toteuttamaan iskuja Euroopassa.

Isisin taistelijoita terroristijärjestön propagandakuvassa. AOP

Suomesta matkustaminen Syyrian taistelualueelle käynnistyi vuonna 2012. Viranomaiset ovat tunnistaneet tähän mennessä 80 henkilöä, jotka ovat matkustaneet alueelle. Alueelle matkustaneiden määrä on sisäministeriön eilen julkistaman raportin mukaan " todennäköisesti suurempi. "

Sisäministeriön mukaan vähintään 15-18 on mahdollisesti saanut surmansa konfliktissa. Alueella oleskelee edelleen kymmeniä Suomen kansalaisia tai Suomessa asuneita henkilöitä. Lisäksi on henkilöitä, jotka matkustavat edestakaisin Suomen ja konfliktialueen välillä.

Alueelle matkustaneet edustavat noin 20 eri etnistä taustaa, ja joukossa on myös ns. kantasuomalaisia käännynnäisiä. Naisten ja tyttöjen osuus matkustaneista on huomattavasti aiempia konflikteja suurempi. Alueelle on matkustanut myös perheitä lapsineen ja siellä on syntynyt suomalaisia lapsia.

Raportin mukaan keskeinen kysymys on, miten paljon taistelualueille matkustaneista palaa lähtömaihinsa, miten paljon heitä jää taistelualueille tai niiden läheisyyteen, miten moni esimerkiksi Suomesta lähteneistä pyrkii palaamaan johonkin muuhun Euroopan maahan tai miten paljon muualta lähteneitä pyrkii Suomeen.

Taistelualueilta palaamiseen ja palaajiin liittyvät uhkat ja riskit ovat siten erilaisia. Sisäministeriön raportissa palaajat on luokiteltu kolmeen ryhmään vaarallisuuden mukaan.

1. Terrorismiin sitoutuneet

Raportin mukaan turvallisuuden kannalta vaarallisimpia ovat terroristiset vierastaistelijat, jotka ovat sitoutuneet Daeshin (ISIS) terroristiseen aatemaailmaan ja ovat valmiita jatkamaan toimintaansa ja toteuttamaan iskuja palattuaan Eurooppaan.

- Heillä on yhteyksiä terroristisiin organisaatioihin ja henkilöihin. Heidän tavoitteenaan on myös usein rekrytoida uusia jäseniä toiminnan piiriin, raportissa todetaan.

2. Sitoutuneet mutta pettyneet

Raportin mukaan palaajien joukossa voidaan olettaa olevan myös henkilöitä, jotka ovat edelleen sitoutuneita Daeshin (ISIS) aatemaailmaan mutta jotka ovat pettyneet elämään Daeshin valloittamilla alueilla.

- Näihin liittyvän väkivallan uhkan lisäksi he voivat jatkaa toimintaansa palattuaan esimerkiksi rekrytoimalla uusia jäseniä ja levittämällä propagandaa, raportissa todetaan.

3. Pettyneet

Raportin mukaan osa palaajista saattaa olla pettyneitä sekä Daeshin (ISIS) aatemaailmaan että elämään Daeshin hallinnoimilla alueilla.

- Näiden tavoitteena voi olla unohtaa koko tämä vaihe elämästä ja siirtyä eteenpäin, raportissa todetaan.

Raportissa muistutetaan, että väkivaltaisessa ympäristössä oleskelu saattaa jo sinällään madaltaa kynnystä väkivaltaan.

- Palaajilla saattaa olla traumoja, jotka varsinkin hoitamattomina lisäävät väkivaltaisen toiminnan riskiä myös pidemmällä aikavälillä. Konflikteihin osallistuneilla saattaa olla osaamista ja kykyä esimerkiksi aseiden ja räjähteiden käyttämisessä.

Lisäksi maahan palaavat saattavat raportin mukaan toimia esikuvina muille ja siten edistää väkivaltaista radikalisoitumista.

Taistelualueille jäävät myös riski

Raportin mukaan riskejä liittyy myös siihen, että ihmiset jäävät taistelualueille tai siirtyvät joukolla uudelle konfliktialueelle.

- Uhkana on myös se, että taistelualueelle jäävät tai uusille taistelualueille siirtyvät, Suomesta lähteneet henkilöt pitävät yllä yhteyksiä kotimaahan ja sitä kautta radikalisoivat ja yllyttävät väkivaltaan täällä asuvia henkilöitä, raportissa linjataan.

Raportissa esitetään myös huomio, jonka mukaan taistelualueilta palaavien " rikosprosessuaalisella taustalla " on usein varsin vähän tekemistä sen kanssa, millaisen väkivallan uhan henkilö Suomessa muodostaa.

- Henkilö, joka ei taistelualueella ole syyllistynyt rikoksiin, on siellä oleskellessaan kuitenkin voinut altistua sellaisille vaikutteille, että hän on Suomeen palattuaan halukas ja kykenevä käyttämään väkivaltaa.

Raportin laatineen työryhmän puheenjohtajana oli kehittämispäällikkö Tarja Mankkinen sisäministeriön poliisiosastolta. Työryhmän jäseninä olivat mm. neuvotteleva virkamies Mika Appelsin (oikeusministeriö), erikoissuunnittelija Mika Junninen (oikeusministeriö, varajäsen), ylitarkastaja Sami Anttila (suojelupoliisi), ylitarkastaja Topi Koskinen (suojelupoliisi, varajäsen), poliisitarkastaja Timo Kilpeläinen (poliisihallitus) ja valtionsyyttäjä Tom Laitinen (Valtakunnansyyttäjänvirasto).

Lisäksi työryhmä kuuli lukuisia asiantuntijoita ja käytti EU:n tuottamaa materiaalia.